《题青溪神女祠次东坡韵》
宋代·吕皓

生居万山中，二年依泽国。
偶於僧曹暇，聊欲访禅默。
再拜神女祠，劈山定何术。
上有琳公岩，作论期破惑。
只今澄潭中，异影眩莫执。
宗源人幽窈，峨眉如可及。
吾闻大地下，出没水中日。
胡为二魶鱼，欲旭犹未得。
变化乘云雷，寻能系不食。
山深风窍号，天寒日车急。
寄语龙宫君，安隐藏故穴。
近来托怪多，勿遣容易测。